Bu gün Azərbaycanda insan hüquq və azadlıqlarının qorunması, təmin edilməsi Azərbaycan Konstitusiyası ilə həyata keçirilir. Konstitusiyamızda nəzərdə tutulan insan hüquq və azadlıqları ilə bağlı məsələlər illik məruzədə fəsillər üzrə verilib. Bir məsələ diqqəti cəlb edir. Ötən il ərzində müxtəlif vətəndaşlardan 8800 müraciət daxil olub. Bunların hamısı araşdırılıb. Məndən əvvəl çıxış edən həmkarlarım da qeyd etdilər. Amma nədənsə bəzi müraciət edənlərin şəxsiyyəti və işləri bu məruzədə xüsusiləşdirilib. Əlbəttə, gələcəkdə məruzə təqdim edilərkən, bu, nəzərə alınmalıdır. Bizim üçün Azərbaycan vətəndaşlarının hamısı eynidir və Azərbaycan Respublikası məhkəmələri tərəfindən bu və ya digər cinayət əməllərinə görə məhkum edilən şəxslərə də münasibət eyni olmalıdır. Hər hansı bir müraciət daxil olursa, həmin müraciət araşdırılarkən müraciət edən şəxsin hansı vəzifə daşıması və ya hansı peşəyə mənsub ol-ması nəzərə alınmamalıdır. Vətəndaşların hamısına eyni şəkildə yanaşılmalıdır. Ayrı-ayrı müraciət edənlərin və ya heç müraciət etməyərək mətbuatda bu və ya digər formada adları çəkilən şəxslərin məxsusi olaraq məruzəyə daxil edilməsi, əlbəttə, hesab edirəm ki, məntiqlə uyğun gəlmir. Bunların xüsusiləşdirilməsi nəticə etibarilə digər müraciət edənlərlə həmin şəxslər arasında fərqin yaranmasına gətirib çıxarır. Ona görə də gələcəkdə mən bunun nəzərə alınmasını xahiş edərdim.